Diari Oficial de la Generalitat Valenciana


Sumari del DOGV 4595, del 25-09-2003 (2003/10450)

ACORD de 25 de juliol de 2003, del Consell de la Generalitat, pel qual concedeix ajudes als ajuntaments de la Comunitat Valenciana per a despeses de funcionament dels jutjats de pau en l'exercici 2003.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4595

Data del DOGV
:   25-09-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/10098


Organisme emissor
:   Conselleria de Justícia i Administracions Públiques

Tipus de document
:   Acord

ACORD de 25 de juliol de 2003, del Consell de la Generalitat, pel qual concedeix ajudes als ajuntaments de la Comunitat Valenciana per a despeses de funcionament dels jutjats de pau en l'exercici 2003. [2003/10359]
  
El Consell de la Generalitat, en la reunió del dia 25 de juliol de 2003, va adoptar l'acord següent:
  
I. Pel Reial Decret 293/1995, de 24 de febrer, van ser transferides a la Generalitat les competències en matèria de provisió de mitjans materials i econòmics per al funcionament de l'administració de justícia a la Comunitat Valenciana.
  
El citat traspàs de competències va suposar l'assumpció, per part d'esta administració autonòmica, de determinades funcions que la normativa atribuïx amb caràcter general al govern de l'estat i que, de conformitat amb allò establit per l'article 39 de l'Estatut d'Autonomia de la Comunitat Valenciana i per l'article de la 37.3 de la Llei Orgànica del Poder Judicial, corresponen a les comunitats autònomes a les quals s'haja transferit la gestió en matèria de recursos materials i econòmics per al funcionament de l'administració de justícia.
  
Per això corrrespon a la Generalitat, a través dels seus pressuposts, fer efectiva la previsió continguda en l'article 52 de la Llei 38/1988, de 28 de desembre, de Demarcació i Planta Judicial i, per tant, correspon establir un crèdit per a subvencionar als ajuntaments per a les despeses que suporten, derivades del funcionament dels jutjats de pau, subvenció que es modularà en funció del nombre d'habitants de dret del municipi.
  
Esta previsió s'ha materialitzat en els Pressuposts de la Generalitat per a l'any 2003, aprovats per Llei 10/2001, de 27 de desembre, en haver consignat 704.990 euros, crèdit suficient per a l'esmentada finalitat.
  
II. L'article 45 del text refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, establix que, amb caràcter general, la concessió d'ajudes i subvencions a càrrec dels crèdits consignats en els pressuposts de la Generalitat, ho seran d'acord amb els criteris de publicitat, concurrència i objectivitat.
  
No obstant això, el mateix article 45 preveu certes excepcions a este règim general, entre les quals, en l'apartat d) parla d'aquelles ajudes que, pel seu objecte, no siguen aplicables els principis de publicitat i concurrència.
  
La concessió d'ajudes als ajuntaments, per les despeses de funcionament ocasionades pels jutjats de pau, és un supòsit en el qual resulta d'aplicació la indicada excepció, ja que les ajudes es concedixen a tots els ajuntaments dels municipis on té la seu un jutjat de pau, i es concedixen per l'import corresponent al tram de població de dret en què s'ubica el municipi, tot això de conformitat amb el que disposa el citat article 52, de la Llei de Demarcació i Planta Judicial.
  
III. La Conselleria de Justícia i Administracions Públiques ha proposat la distribució de la totalitat del crèdit disponible per a esta finalitat, conforme al barem que s'inclou en el present acord; distribució que s'ha fet en atenció al volum de població de dret de la totalitat dels municipis afectats, segons dades de l'Institut Nacional d'Estadística.
  
IV. La competència en matèria de justícia ha sigut atribuïda a la Conselleria de Justícia i Administracions Públiques, segons el que disposa el Decret 91/1999, de 30 de juliol, pel qual va ser aprovat el Reglament Orgànic i Funcional de la conselleria, per la qual cosa correspon gestionar a este departament, a través de la Direcció General de Justícia, el repartiment de les ajudes.
  
D'altra banda, el citat article 45.d) de la Llei d'Hisenda Pública establix que este tipus de subvencions hauran de ser concedides per acord motivat del Consell de la Generalitat.
  
V. Tenint en compte la naturalesa de les despeses a què es destinaran les ajudes que es pretenen concedir, les quantitats de les quals oscil·len entre 672,23 e i 2.904,38 e i que el seu lliurament fraccionat dificultaria la gestió i impediria la seua efectivitat, és procedent autoritzar el pagament íntegre de les ajudes.
  
L'article 47 bis.1.c) del text refós de la Llei d'Hisenda Pública de la Generalitat establix que, en els supòsits de transferències corrents, la modificació a l'alça dels percentatges de bestreta establida en l'apartat a) requerirà, per a cada supòsit, acord motivat del Consell de la Generalitat; i caldrà, en el present cas, anticipar la totalitat de les subvencions.
  
Per tot això, en virtut de les atribucions conferides per la Llei 5/1983, de 30 de desembre, de Govern Valencià, i de conformitat amb el que estableix l'article 45.d) de la text refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, a proposta del conseller de Justícia i Administracions Públiques, el Consell de la Generalitat,
  
ACORDA
  
Primer
  
Concedir ajudes a tots els ajuntaments de la Comunitat Valenciana en el municipi dels quals hi haja una seu de Jutjat de Pau.
  
La quantitat de les ajudes es calcula, en cada cas, en funció del tram de població en què es troba inclòs cada municipi en l'annex I adjunt, i s'assigna l'import corresponent, segons el barem regulat en este punt.
  
La distribució del crèdit disponible es farà en funció de les dades de població de dret facilitades per l'INE (dades de població a l'1 de gener de 2002), i de conformitat amb el barem següent:
  
Tram de població Import
  
1. de 0 a 499 habitants 670,15 e
  
2. de 500 a 1.000 habitants 910,55 e
  
3. de 1.001 a 3.000 habitants 1.331,26 e
  
4. de 3.001 a 7.000 habitants 2.052,48 e
  
5. de 7.001 a 15.000 habitants 2.863,84 e
  
6. de 15.001 en avant 2.902,30 e
  
Segon
  
Modificar a l'alça els percentatges de bestreta prevista en l'article 47.bis.1.c) de la Llei d'Hisenda Pública de la Generalitat i, en conseqüència, autoritzar la bestreta del cent per cent de la quantitat de 704.990 e, destinades a subvencionar les despeses de funcionament dels jutjats de Pau, durant l'exercici 2003, quantitat que es lliurarà en els termes establits en el present acord.
  
Tercer
  
Els beneficiaris hauran de justificar el compliment de la finalitat perquè es va concedir la subvenció. Per a això hauran de trametre a la Conselleria de Justícia i Administracions Públiques, Direcció General de Justícia (Historiador Chabàs núm. 2, 46349, de Valencia), dins dels dos primers mesos de l'any 2004, el certificat del secretari de la corporació, acreditatiu de la manera en què ha sigut invertit l'import de la subvenció i s'utilitzarà el model incorporat com a annex II.
  
Contra el present acord podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia, de la Comunitat Valenciana, en el termini de dos mesos, comptadors des del dia de la publicació. Tot això de conformitat amb allò establit pels articles 10, 45 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
ANNEX II
  
Model certificat de subvenció
  
Senyor / Senyora ................................................., secretari/ària / secretari/ària-interventor/a de l'Ajuntament de .............................
  
CERTIFIQUE:
  
Que l'ajuda concedida per la Generalitat a este ajuntament, per a sufragar les despeses de funcionament del jutjat de pau en l'exercici 2003, ha sigut destinada íntegrament al manteniment del jutjat.
  
I, perquè conste i tinga els efectes pertinents, lliure la present d'orde, amb el vist-i-plau del senyor/a alcalde/essa, el ........, de ..................., de ...................
  
València, 25 de juliol de 2003
  
El conseller secretari del Consell de la Generalitat,